
			Para Patricia, Águeda e Mateo

		

	
		
			LIMIAR

			Este libro ponnos en garda contra a tentación de trazar unha liña continua e directa entre o presente e o pasado, coma se o primeiro puidese explicar sen máis o segundo, coma se a historia de Galicia fose un «relato» cuxo sentido e significado cambiasen de xeito automático a medida que mudan os tempos.

			Quen así pensa, quen así fala, demostra carecer do máis mínimo coñecemento histórico. Adoita crer que a investigación histórica de matriz científica, os seus resultados, a súa interpretación e as polémicas historiográficas que se derivan deles, se reducen a esa particular lectura subxectiva, emocional, interesada ou limitada do pasado que se atopa na base de calquera relato. Os historiadores desconfiamos del, daqueles que o elaboran e defenden, dos que o divulgan afirmando que dá conta das chaves do noso pasado colectivo. De feito, segundo os dicionarios, «relato» significa conto e o seu emprego no contexto histórico ten unha clara connotación ideolóxica que pasa, entre outras cousas, por tratar de rebaixar e banalizar o carácter científico do coñecemento histórico para poñelo ao servizo destes ou daqueles particulares intereses.

			Non, a historia de Galicia non é un relato, non é un conto. Neste senso, o autor deste libro amosa os retos intelectuais que supuxo o seu estudo ao longo dos séculos XIX e XX. Nel, apunta, houbo subxectividade e inferencias ideolóxicas, si, mais o historiador sábeo, é consciente delas, e combáteas co recurso aos métodos, ás tradicións historiográficas, á historia comparada, á discusión pública dos resultados obtidos… É máis, sabe que esas inferencias nunca pasarán á Historia como non sexa para amosar, para exemplificar, a súa propia torpeza no achegamento ao coñecemento do pasado. Un proceder non se entende sen ter en conta a investigación sistemática que os historiadores adoitan levar a cabo, a cal dá lugar a un continuo proceso de decantación, de depuración dos coñecementos adquiridos, de ampliación dos campos de estudo e, xa que logo, da ollada que lanzan a ese pasado a cada intre.

			Dende esta perspectiva explícase entón que, conforme ás tradicións historiográficas imperantes a finais do século XIX, os celtas fosen considerados os nosos devanceiros, mais tamén que deixasen de selo unha vez que no curso dos anos a investigación histórica avanzou, que se incrementou o número de escavacións, de xacementos atopados, que se compararon as cronoloxías e os resultados que estes ofrecían a nivel europeo… Así mudou a visión que se tiña do pasado de Galicia e os castrexos tomaron a remuda. Os vestixios arqueolóxicos, as fontes históricas, as referencias cruzadas dos contemporáneos ou os trazos lingüísticos conservados sobre eles proporcionaron a partir da década de 1960 aos historiadores un cúmulo de informacións que foron analizadas, interpretadas, discutidas e comparadas a nivel estatal e internacional, coa intención de facer que ocupasen o lugar que lles correspondía na nosa historia. E o mesmo pasou coa conquista de Galicia por Roma, co seu proceso de dominación e control do territorio ou co de aculturación das poboacións sometidas, que desembocou no nacemento do mundo galaico romano ao cal os galegos debemos non pouco, lingua incluída. Por iso se apunta metaforicamente no título que celtas, castrexos e romanos andan á procura dun pasado.

			Mais o libro de Francisco Xavier González proporciónanos tamén información sobre outras moitas cuestións relativas á nosa historia. Explícanos, por exemplo, a polémica existente entre os historiadores sobre o carácter guerreiro das sociedades da Gallaecia. A favor deste estaría o longo proceso da conquista romana ou, unha vez producida esta, o envío de boa parte dos homes da zona en idade militar a loitar a carón das lexións romanas contra os pobos «bárbaros» nas fronteiras do Imperio, situadas na actual Alemaña, Inglaterra, Centroeuropa ou norte de África. En contra, a pretendida natureza pacífica das poboacións aborixes, a ausencia de armas nos xacementos escavados ou a suposta función simbólica das murallas duns castros que se construían en lugares doadamente defendíbeis. Unha discusión sobre a interpretación do noso pasado con non poucas implicacións, e non só historiográficas, vista a importancia que este ten para a comprensión do presente.

			Neste senso, resulta interesante a lectura e o emprego que o autor fai do proceso de aculturación levado a cabo polas poboacións do noroeste peninsular tras a fin da conquista romana. Grazas ao recurso a unha versión da agency, da participación activa, do protagonismo que no proceso de aculturación tiveron os propios dominados, vemos como estes só tomaron e asumiron como propios da cultura romana aqueles elementos que respondían ás súas necesidades e intereses socioculturais. O resultado final deste proceder no plano cultural non se parecera ao que había ao seu comezo, nin é galaico nin é romano, senón galaico-romano. É dicir, unha creación que andado o tempo acabaría acadando unha personalidade histórica propia e ben definida.

			Polo demais, este libro posúe a virtude de volver incidir, unha vez máis, na enorme importancia que os habitantes e a sociedade do noroeste peninsular tiveron na Europa do momento. A Gallaecia, o antecedente histórico da Galicia actual, nunca foi un territorio afastado, situado na fin do mundo, un lugar escuro, descoñecido, á marxe de todo e de todos, agardando a que alguén o descubrise e o fixese entrar de cheo na Historia. Ao contrario, tal e como amosaron e amosan os estudos levados a cabo por prehistoriadores, arqueólogos e historiadores da Antigüidade galegos e europeos, e como se acredita na recente investigación de Barry Cunliffe, Europe between the Oceans, 9000 BC-AD 1000, ese territorio atopábase integrado dende a época megalítica nas grandes correntes económicas, sociais e culturais que unían e conectaban o mundo atlántico entre si, ademais de ir ampliando nas vindeiras fases da súa historia as relacións que a estes niveis mantivo co Mediterráneo da man de fenicios, gregos e romanos. Así pois, e a diferenza do que hoxe cacarexan ata a saciedade os partidarios do «relato histórico», Galicia non precisou dun camiño de Santiago para estar conectada, para ser e formar parte de seu da cultura e da historia europeas, mesmo dende a Antigüidade.

			Escrito cunha linguaxe amena e sinxela, este libro dá conta, pois, dos recentes avances que a historia de Galicia ten conseguidos nestes e outros eidos coa intención de que o lector se achegue a eles e os faga seus. Moitos deles deberan ser coñecidos por telos aprendido de nenos no ensino primario e secundario. A fin de contas, forman parte da nosa historia como pobo, como país. Mais, curiosamente, no seu programa de estudos non hai unha materia específica de historia de Galicia e, cando algo nel se refire a ela, é sempre a propósito dun ou dous feitos concretos, a modo de historia subsidiaria da historia universal ou da historia de España; é dicir, de forma anecdótica e, como tal, prescindible.

			Que esta non é unha afirmación gratuíta próbao o feito de que só en 2º de bacharelato o sistema de ensino imperante contempla a posibilidade de que o alumnado teña como materias optativas Xeografía e historia de Galicia e Patrimonio artístico e cultural de Galicia. Porén, no curso 2018-2019, poñamos por caso, a primeira apenas foi ofrecida por 23 centros do país e contou con 317 alumnos, e a segunda por 17 centros, nos cales tivo un total de 218. Noutras palabras, ese ano 2018-2019 algo máis do 98% dos estudantes da ESO e do bacharelato achegáronse ao coñecemento do noso pasado histórico do xeito indicado, isto é, como algo subsidiario, anecdótico, prescindible1.

			Esta situación é posible porque a historia de Galicia ten para as autoridades do país menos consideración académica que a materia de relixión, cuxa cualificación, ata a recente reforma da ministra Celaá (2020), contaba na nota media de acceso á universidade, malia que os seus docentes fixesen a catequese nas aulas sen ter gañado ningún tipo de concurso público ou pasado ningunha oposición, só polo mero feito de ser escollidos para iso por unha decisión persoal do bispo. É máis, ata hai un par de anos na ABAU, nas probas de Historia de acceso á universidade, non había contidos específicos de historia de Galicia como materia de exame.

			As trabas postas aos galegos para a aprendizaxe da súa historia na escola e nos institutos non deixan de ser algo sorprendente e paradoxal. Sorprendente, porque a Xunta financia con centos de miles de euros cada ano a investigación histórica que acotío levan adiante as diferentes universidades e grupos de investigación do país, cuxa calidade, por outra banda, está acreditada e é recoñecida tanto a nivel estatal como internacional. E paradoxal, porque as achegas feitas por unha historia de Galicia en continua renovación, actualización e internacionalización non rematan nunca nas mans dos seus naturais destinatarios, os galegos e as galegas. Polo tanto, o feble coñecemento que estes posúen do seu pasado non se debe a ningunha carencia ou tara intelectual, senón ao funcionamento dun sistema de ensino pensado para non dar conta dese pasado e que, ademais, alimenta neles a idea da subsidiariedade e subalternidade, cando non a da irrelevancia, que posúe a súa propia historia a respecto da de España ou Europa. De aí a outro tipo de subsidiariedades, coma a lingüística, un paso que adoita darse con «normalidade», como se isto fose parte do «ser natural» dos galegos. Aínda que, como lembraba hai anos Roland Barthes, «o que se dá por sentado», o «natural», adoita ser a última das aldraxes e violencia que un recibe.

			É no marco performativo dese descoñecemento inducido onde aparece o «relato», o conto, sobre o noso pasado colectivo. Elaborado dende arriba, cun ton paternalista e dirixista, faise público e difúndese socialmente aproveitando os «grandes fastos» institucionais de natureza turístico-político-relixiosa coa declarada intención de que nos «autoidentifiquemos» e nos alienemos nel esquecendo o que somos, esquecendo o que fomos. O único xeito de non facelo, de resistirse a esta estratexia de ignorancia e desmemoria, é escribir, difundir, ler e coñecer a nosa historia, a historia de Galicia. E nela, a procura dun pasado para celtas, castrexos e romanos non é unha tarefa menor, tal e como o lector poderá apreciar nas vindeiras páxinas.

			ISIDRO DUBERT
Na Coruña, decembro de 2020

			
				
					1 Véxase <https://www.edu.xunta.gal/portal/node/26725>. Quero dar as grazas a Santiago Dans pola súa axuda na procura desta información.

				

			

		

	
		
			A HISTORIA: UN SABER INÚTIL?

			«Meu pai sempre me dizia, meu filho tome cuidado. Quando eu penso no futuro, não esqueço o meu pasado.»

			PAULINHO DA VIOLA, Dança da solidão

			Unha das poucas experiencias que, probablemente, compartimos todos aqueles e aquelas que estudan ou estudaron a titulación universitaria de Historia consiste en ter escoitado, nalgún momento das nosas vidas, afirmacións do tipo: «non estudes iso, home, que non serve para nada, a Historia xa pasou; estuda Dereito ou Medicina, que son cousas moito máis útiles». Unha situación que, no meu caso, se repetiu con frecuencia, tanto nos meus tempos de estudante como con posterioridade, sendo xa profesor universitario. Sei que se trata dunha vivencia compartida, porque todos os anos a comento cos meus alumnos e, curiosamente, eles me din que teñen pasado por situacións moi semellantes. Este feito confirmaría, pois, na opinión de moita xente, o carácter da Historia como un coñecemento socialmente inútil. Mais, se a Historia non serve para nada, por que temos que estudala na escola? Por que segue a estudarse e non desaparece dos plans de estudo? En realidade, é un saber tan inútil como din ou estase a confundir «utilidade» con «rendemento», ou con «aplicabilidade»?

			A Historia non participa do desenvolvemento científico-técnico que axuda ao progreso industrial, que dá traballo a millóns de persoas e lles garante, ao resto, unha existencia relativamente cómoda, ao incrementar a súa saúde ou mellorar a súa calidade de vida. Por outra banda, os historiadores non son esa clase de profesionais aos cales se recorre cando temos algún problema ou unha necesidade na vida cotiá, coma os avogados, médicos, psicólogos ou arquitectos. E malia todo, na práctica, a Historia é moito máis importante do que xeralmente se pensa ou se di. Cal é o motivo?

			A resposta radica, basicamente, en que permite responder algunhas das máis importantes interrogantes que se fan as sociedades, como «quen somos?» ou «de onde vimos?». Serve para configurar a identidade social dos grupos humanos e xustificar así a súa actual existencia no mundo. Este tipo de cuestións son, en realidade, máis antigas que o desenvolvemento da Historia como forma de coñecemento do pasado e xa foron formuladas e respondidas polas sociedades doutras épocas mediante outro tipo de explicacións, como o mito. Así sucedeu, por exemplo, na Atenas clásica (séculos V-IV a. C.), onde se explicaba a orixe dos seus habitantes con narracións míticas en que se afirmaba que naceran da terra e por iso sempre estiveran alí. Porén, outros gregos antigos, os espartanos, nesas mesmas datas, xustificaban a súa orixe pola súa pertenza aos Heráclidas, os descendentes do mítico heroe Heracles, conquistadores das terras do Peloponeso en que, pasado o tempo, se erguería a cidade de Esparta. Fronte a estas respostas míticas, a Historia ofrece, en troques, unha explicación racional do pasado baseada na análise, na crítica e no estudo de todo tipo de documentación ou fonte chegada ata nós dende calquera tempo anterior ao presente.

			Mais ese estudo racional do pasado axuda tamén a configurar a identidade social dos grupos humanos, a construír a súa «memoria colectiva». Non é sorprendente, pois, que a principal dedicación profesional dos antigos licenciados en Historia, hoxe graduados, sexa a docencia, quer no ensino secundario, quer no bacharelato ou na universidade. Nos sistemas educativos contemporáneos o seu ensino non só se conserva porque contribúe a forxar a identidade colectiva, senón porque ademais o fai dun xeito concreto, ao configurarse como historia nacional, como explicación da orixe dos distintos Estados-nación e, en especial, daqueles xurdidos en Europa dende finais do século XVIII e, sobre todo, no século XIX.

			As historias nacionais ofrecen, xa que logo, o relato sobre o pasado das súas formas de organización político-social, cunhas narracións en que se expoñen os acontecementos vividos polos reinos, imperios ou por calquera outra configuración política que en cada territorio precedeu á actual forma de organización estatal. No XIX, século en que Occidente se afixo a pensalo todo en termos históricos, os diferentes Estados, coa axuda da Historia, lexitimaron e xustificaron deste xeito a súa existencia, o seu poder, o colonialismo que practicaron ou o imperialismo que alentaron. Coa colaboración dalgúns historiadores xeraron, ademais, unha ideoloxía nacional. É dicir, un conxunto de crenzas que se transmiten, grazas ao sistema educativo, a todos os cidadáns co fin de alentar neles un sentimento de pertenza a eses Estados. Trátase, en última instancia, dun conxunto de crenzas que ten como obxectivo a forxa de patriotas, de cidadáns amantes da súa nación dispostos, chegado o caso, a morrer por ela.

			Os Estados, en especial grazas ás distintas historias nacionais que xustifican a súa existencia, preséntanse hoxe como entidades estables e inamovibles, cun certo devezo de eternidade. En realidade, sabemos que as cousas non son así. Para confirmalo abonda con botarlle unha ollada a un atlas histórico e decatarse das variacións acontecidas na configuración política de Europa ao longo do século XX a resultas das dúas guerras mundiais, da caída do réxime soviético ou da guerra dos Balcáns, acontecementos que supuxeron a desaparición nuns casos e a recente creación noutros de novas entidades políticas.

			Por outra banda, resulta claro que dende un punto de vista histórico os Estados nacionais son «comunidades imaxinadas», agrupacións sociais resultado en última instancia da acción humana, alicerzadas grazas ás ideoloxías nacionais erixidas, en gran medida, coa axuda do ensino da Historia, mais tamén dunha serie de tradicións «inmemoriais» que, na práctica, non son tan antigas, pois posúen unha orixe que na maior parte dos casos é moi doada de establecer. Entre elas cómpre destacar os rituais de Estado, que en moitos casos xiran arredor dos monumentos dedicados aos heroes ou daqueles lugares «dignos» de ser lembrados e visitados, en que se fan soar himnos nacionais e ondear bandeiras. E iso por non falar da produción de obras de arte, cuxa exposición pública nos museos busca en moitas ocasións enxalzar os grandes feitos do pasado. Todos eles son procedementos que contribúen a reforzar o Estado nacional mediante a intensificación do sentido de comunidade, de colectividade, de pobo, de país. Tendo isto en conta, afirmar que a Historia non ten utilidade é algo que carece de sentido, máis aínda cando esta afirmación, na inmensa maioría das ocasións, a fan persoas que foron socializadas nun sistema educativo que lles transmitiu todos estes valores que acabamos de sinalar, co que alimentan o relato do Estado nacional.

			Porén, Galicia, malia posuír unha conciencia de seu no plano social, cultural e lingüístico, non é hoxe nin foi no pasado recente un deses clásicos Estados-nación. Este feito explica, en gran medida, que o ensino da súa historia siga a ser moi limitado dentro do seu actual sistema educativo. Para poder achegarse a ela con certa profundidade cómpre cursar o Grao de Historia e chegar ao seu terceiro ano ou ter a curiosidade intelectual de coñecela e estudala motu proprio mediante a lectura de obras máis ou menos especializadas, pero non pensadas en moitos casos para o lector medio. Malia estas eivas, a historia de Galicia non quedou á marxe dalgunhas das características sinaladas nas páxinas anteriores e, deste xeito, os historiadores foron capaces de artellar co seu traballo, sobre todo no eido da Protohistoria e da Historia Antiga, os máis afastados alicerces desa «comunidade imaxinada» que, entendemos, é Galicia en tanto que cultura e país. Seguindo pois esta senda, nas vindeiras páxinas explicarei o xeito en que, a través dos celtas, castrexos e romanos, foron abordadas e imaxinadas as etapas máis afastadas do seu pasado polos estudosos e historiadores dos séculos XIX e XX. Pola contra, nos derradeiros seis capítulos tratarei de ofrecer unha síntese, baseada na miña experiencia como investigador e nos achados e avances da Arqueoloxía e a Historia Antiga galega dos últimos corenta anos, sobre algúns dos principais procesos históricos que coñeceu o mundo galaico prerromano e a Galicia romana.

			Gustaríame rematar agradecéndolle a Isidro Dubert, director desta colección, o seu interese polo presente libro dende a súa mesma xénese, cando apenas era unha simple idea, e o agarimo e atención prestados á edición do texto. Sen a súa axuda este traballo sería outra cousa ben diferente. Igualmente, non podo esquecer a miña débeda con David Espinosa, que me axudou a corrixir erros e imprecisións na parte referida a Roma, e con Samuel Nión, responsable do deseño dos mapas que ilustran o texto. E, por riba de todo, teño que agradecerlles á miña muller e aos meus fillos a súa paciencia e pedirlles desculpas polo tempo e atención que estas páxinas lles roubaron, o cal non compensa a dedicatoria que lles fago deste libro.

			En Monte Alto, A Coruña,
decembro de 2020

		

	
		
			OS PATRIOTAS ANTIGOS

			Para explicar a orixe máis remota dos diferentes Estados nacionais europeos, os historiadores do século XIX recorreron ás noticias que lles ofrecían os autores gregos e latinos. Deste xeito, algúns pobos antigos, retomando nisto ideas en ocasións procedentes do século XVII, pasaron a se converter nos seus máis remotos antepasados. Isto foi o que sucedeu, por exemplo, en Francia cos galos, os habitantes celtas da Galia, ou nos territorios alemáns, xa con anterioridade á unificación política de Alemaña, cos antigos xermanos. En ambos os dous casos, o recurso á Antigüidade amparábase nas novas que sobre estes pobos ofrecían as obras de dous autores latinos: Xulio César, nos Comentarios á guerra das Galias, e Tácito, na Xermania.

			O contexto da conquista romana dos diferentes territorios europeos ofrecía aos historiadores do XIX unha marabillosa oportunidade de enxalzar as poboacións indíxenas, consideradas predecesoras dos pobos e nacións europeas contemporáneas, gabando o seu valor e a súa capacidade para se opoñer á máquina militar romana. As obras dos escritores clásicos permitían, ás veces, coñecer individuos concretos que, saíndo do anonimato colectivo, desempeñaran un papel destacado na loita contra Roma, polo que, deste xeito, se convertían en «antigos patriotas» que podían servir de referente aos habitantes dos nacentes Estados-nación.

			Situacións deste tipo aconteceron en diversos países europeos ao longo do século XIX. En Alema

